Plan akcije

Ljudsko pravna dimenzija

-znam i razumijem da imam prava i odgovornosti; znam koja su temeljna ljudska prava; da bih zaštitio/la svoja prava i prava drugih donosim pravila: pravila nam omogućavaju da živimo, učimo i radimo zajedno, da razvijamo pravedne i demokratske odnose i izgrađujemo razred i školu kao demokratske zajednice; znam da su zajednička prava naš društveni ugovor i da me obvezuju na primjenu; znam što trebam poduzeti u slučaju kršenja naših dogovorenih pravila i koji je lanac posljedica kršenja društvenih pravila: koristim alate uma za uspostavu proceduralne, korektivne i distributivne pravednosti; razumijem vezu između prava, pravila, zakona, vladavine prava i demokracije u društvenoj zajednici

Učenik – građanin razredne, školske, lokalne i domovinske zajednice te europske i međunarodne zajednice

Ekološka dimenzija

-čuvam okoliš od otpada i zagađenja, štedim energiju i vodu; znam što je održiv društveni, gospodarski i kulturološki razvoj lokalne sredine, Republike Hrvatske, Europske unije i svijeta; štitim i čuvam prirodnu i kulturnu baštinu zavičaja, Republike Hrvatske i planeta Zemlje

Kulturološka dimenzija

-poznajem osnovne odrednice hrvatske kulture i razumijem da je hrvatska kultura rezultat složenih interakcija između većinske i manjinskih kultura, da su prava nacionalnih manjina zaštićena Ustavom RH; znam što je međukulturni dijalog i kako se koristi; razumijem značenje slobode mišljenja, vjeroispovijesti i savjesti, znam što su stereotipi i diskriminacija, kako većine prema manjini i manjine prema većini; zašto štete osobnoj i zajedničkoj dobrobiti; koristim razne načine njihova suzbijanja

Društvena dimenzija

-znam što su komunikacijske vještine, vježbam njihovu primjenu, razvijam vještine pregovaranja, upravljanja radom skupine, prezentacijske vještine i javni nastup, uočavam svoje sposobnosti i stječem samopouzdanje; znam ih predstaviti usmeno i dokumentirati u mapi osobnog razvoja; uočavam da u razredu imamo različite sposobnosti; neki imaju teškoće – uzajamno se potičemo i potpomažemo u razvoju jer imam pravo na razvoj svih sposobnosti; volontiram, sudjelujem u akcijama solidarnosti; uvažavam ravnopravnost spolova; kritički pristupam informacijama kroz medije, odupirem se štetnim nagovorima vršnjaka, znam kako se zaštiti od trgovanja ljudima.

Gospodarska dimenzija

-znam da jedino stvaram nove vrijednosti; poduzetan sam u prepoznavanju, zaštiti i razvoju zajedničkog dobra u razredu, školi i lokalnoj sredini na razne načine – u grupnom radu i donošenju plana djelovanja, radionicama, projektima, akcijama i sl. Upravljam osobnim financijama i donosim razne financijske proračune u okviru projekata, sudjelujem u radu školske zadruge; razumijem ulogu inovativnosti, rada i proizvodnje u stvaranju osobnog i društvenoga bogatstva; znam da je socijalna solidarnost temelj socijalnog i radnog prava; znam zašto su obrazovni, zdravstveni i mirovinski sustavi, sustavi zajedničke dobrobiti koji počivanju na načelima socijalne države; zašto korupcija dovodi u pitanje opstanak tih sustava i demokracije; znam da se domoljublje na djelu pokazuje u očuvanju i razvoju sustava zajedničke dobrobiti, stvaranjem uvjeta da se radom a ne krađom stjeću materijalna bogatstva

Politička dimenzija

-znam što je vlast i zašto je potrebna u razredu, školi, lokalnoj i nacionalnoj zajednici; građanin sam razreda te imam pravo i obvezu sudjelovati u vlasti na način da biram i budem biran za predsjednika razreda i za člana vijeća učenika; koristim alate za procjenu položaja vlasti i izgrađujem demokratske odnose; znam da je ustavna državna vlast demokratska vlast koja proizlazi iz suglasnosti naroda, iz podjele i ograničenja vlasti; znam da je jedina uloga demokratske vlasti zaštita zajedničke dobrobiti svih građana; sudjelujem u istraživanju i donosim politiku i plan akcije za rješavanje problema društvene zajednice; razlikujem demokratsku od autoritarne vlasti i tipove demokracije; znam osnovne vrijednosti Ustava Republike Hrvatske, strukturu vlasti, načela pravne države, vladavine prava i demokracije; znam kako se donose zakoni, da su pred zakonom svi jednaki, da su zakoni valjani ako odgovaraju načelima pravednosti i etičnosti; znam što je uloga političkih stranaka; znam što je civilno društvo i njegova uloga u razvoju zajedničke dobrobiti i demokracije